《沁园春 哭汝充大兄》
清代·周贻繁

却艾披榛，用舍惟贤，不见古人。叹重湖浪静，臣心似水，沧溟月冷，宦梦如云。

廿载辛劳，千秋义愤，麟阁何人图画新。轩裳贵、只到头难得，清白名存。

交游此日谁亲。记昔岁、长开堂上鐏。看英芬尚在，香森桂树，光风未远，秀携兰荪。

往事空悲，馀年易尽，休道蘧蘧幻境真。擘愁处、又令原草绿，无限伤神。

作者简介：周贻繁，字茹馨，湘潭人。元氏县知县张玠室。姊诒端，即文襄左侯夫人也。繁与姊并传诗学于母王。文襄曾合刻其词为《慈云诗钞》。